Tiener tydens huisroof verkragArgieffoto ŉ 18-jarige meisie is in haar ouerhuis in Welkom in die Vrystaat verkrag terwyl haar gesin tydens ŉ huisroof aangehou is. Sers. Mamello Mokhuoane, polisiewoordvoerder, het Donderdag gesê die voorval het Vrydag in Jerusalempark plaasgevind. “Die tiener was besig om kos vir haar gesin te maak toe sy ŉ klop aan die kombuisdeur gehoor het,” het Mokhuoane gesê. “Sy het die stem gehoor van een van die mense wat ŉ kamer in hul agterplaas huur en die deur oopgemaak. Sy het toe gesien dat die huurder se hande met ŉ gordel en T-hemp vasgebind is.” Die tiener het gepoog om die deur toe te maak, toe vier mans dit oopgedruk en toegang tot die huis verkry het. “ŉ Verdagte het haar aan haar hare gegryp en op haar selfoon aangedring, waarna die groep haar en die huurder na die hoofslaapkamer gedwing het.” Die slagoffer se ma was in die hoofslaapkamer toe die groep haar daar oorval het. Die verdagtes het haar aangerand en op geld en haar selfoon aangedring. “Die tiener se jonger broer het die rumoer in die hoofslaapkamer gehoor en gaan ondersoek instel. Die verdagtes het hom ook aangerand, waarna die ma, seun en huurder met verlengingskoorde vasgebind is.” Een van die mans het na bewering die meisie na ŉ ander kamer geneem waar hy haar vasgebind en verkrag het. Haar pa het intussen by die huis aangekom en is ook deur die mans oorval en in die hoofslaapkamer vasgebind. Die groep het met ŉ bedrag geld, selfone, ŉ skootrekenaar en elektriese ware van die toneel gevlug. Die meisie kon daarin slaag om haarself los te maak en het by bure gaan aanklop om hulp. Die Thabong-polisie is ontbied en ŉ saak van verkragting en huisroof is aanhangig gemaak vir verdere ondersoek. “Een van die verdagtes se selfone het op die toneel agterbly. Die slagoffer kon die man wat haar verkrag het op een van die selfoonfoto’s identifiseer.” Die verkragtingsaak word deur die polisie se eenheid teen gesinsgeweld, kindermishandeling en seksuele misdrywe ondersoek. Mokhuoane het gesê die ondersoek is in ŉ gevorderde stadium.